text: Store oprydningsdag i Jelling
  28 maj 2012 kl. 16.12
  Efter 90 koncerter på seks forskellige scener i løbet af fire dage blev der mandag ryddet op på festivalpladsen i Jelling.
  Søndag aften afsluttede Ozzy Ozborne Jelling Festivalen. 
  - Finalen var forrygende. Ozzy Ozborne er en gammel knark, men det var godt nok en god koncert, mener festival-leder, Lars Charlie Mortensen.
  Årets festival vil blive husket som en varm og solrig.
  Mandag var det tid til at gøre status og rydde op.
  - Man kan ikke få det bedre vejrmæssigt. Der har ikke været problemer. Vejret har stået i diamentral modsætning til 2011, hvor det regnede i fire
  dage, fortæller en glad festival-leder, Lars Charlie Mortensen.
  
  Sol og vabler
  Der har været 30.000 besøgende på dette års festival - og alt er gået helt efter planen.
  1422 har været forbi Røde Kors-samaritterne - mest med solskoldninger og vabler. Kun fem måtte sendes afsted i ambulance.
  Det er KFUM-Spejderne og Jelling Sportsrideklub, der står for at rydde op - og det er en god indtægt for foreningerne.
  